section_heading: Incident na Ozzfestu
paragraph_text: Godine 2005. Iron Maiden bio je jedan od glavnih izvođača na američkoj festivalskoj turneji, Ozzfestu, s Black Sabbathom. Supruga pjevača Ozzyja Osbournea, Sharon, potaknula je prijatelje obitelji i članove drugih sastava da sabotiraju posljednji nastup Iron Maidena u Hyundai Pavilionu u San Bernardinu, Kaliforniji, koji se održao 20. kolovoza, napadom koji je Rod Smallwood opisao "odvratnim, opasnim, kriminalnim i kukavičkim", ali i nepoštenim prema obožavateljima koji su platili da bi vidjeli "potpuni nastup bez ikakvih smetnji". Osbourne je zatražila da se ometa razglas sastava, odgodila dolazak Eddieja, maskote grupe, i potaknula osobe koje su joj bile naklonjene da bacaju jaja, upaljače i čepove iz prvih redova publike. Prema Dickinsonovim je riječima došlo do napada zbog njegovih "omalovažavajućih komentara o reality emisijama, koje je ona primila k srcu", iako je The Guardian izvijestio da je kritizirao reality emisiju Osbourneovih i optužio Ozzyja Osbournea za korištenje blesimetra. Dickinson je otad negirao da je išta zamjerio Ozzyju Osbourneu i Black Sabbathu, ali je priznao da je tijekom turneje kritizirao Ozzfest zbog njegovog "korporativnog" rasporeda te je izjavio: "Većina skupina nalaze se na njemu jer su platile da budu ondje."